ET Euroopa Liidu Teataja C 111/29

Teade kaitsemeetmeid käsitleva uurimise algatamise kohta seoses terasetoodete impordiga

(2018/C 111/10)

Euroopa Komisjonile (edaspidi „komisjon“) praegu kättesaadava teabe, sealhulgas olemasolevate järelevalvemeetmete (1) põhjal on selgunud, et teatavate terasetoodete import on viimasel ajal järsult suurenenud, mistõttu on piisavat tõendusmaterjali, et selliste impordisuundumustega seoses tuleks võtta kaitsemeetmeid. Seepärast on komisjon otsustanud ex officio algatada Euroopa Parlamendi ja nõukogu määruse (EL) 2015/478 (2) artikli 5 ning Euroopa Parlamendi ja nõukogu määruse (EL) 2015/755 (3) artikli 3 kohaselt kaitsemeetmeid käsitleva uurimise.

1. UURIMISALUSED TOOTED

Käesolevas uurimises vaadeldakse teatavaid terasetooteid (edaspidi „vaatlusalused tooted“). Vaatlusalused tooted koos CN-koodidega, mille alla nad praegu kuuluvad, on loetletud käesoleva teate I lisas. Need CN-koodid on esitatud üksnes teavitamise eesmärgil.

2. IMPORDI KASV JA KAHJU

Komisjonile praegu kättesaadava teabe põhjal on vaatlusaluste toodete koguimport aastatel 2013–2017 suurenenud 17,8 miljonilt tonnilt 29,3 miljonile tonnile. Vaatlusaluste toodete import on aastatel 2013–2016 suurenenud ligikaudu 65 %. Peamiselt suurenes import 2015. aastal ja eelkõige 2016. aastal, mil see ulatus 28,6 miljoni tonnini. Vaatlusaluste toodete import on pärast seda jäänud märkimisväärsele tasemele. Lisaks on hiljuti ootamatult järsult ja märgatavalt suurenenud kõigi vaatlusaluste toodete import absoluutarvudes. Komisjon märgib täiendavalt, et vaatlusaluste toodete koguimport on suurenenud ka suhtarvudes, st 7,3 %-lt 11,6 %-le tootmise seisukohast ja 12,2 %-lt 17,6 %-le tarbimist arvestades. Mõlemal juhul on suurenemine toimunud aastatel 2014–2016 ning pärast seda on import jäänud märkimisväärsele tasemele. Impordi suurenemine näib olevat ettenägematute sündmuste tulemus, nagu näiteks terasesektori üleilmne liigne tootmisvõimsus ja sellega seoses mitme kolmanda riigi poolt viimastel aastatel võetud kaubandusmeetmed.

Samuti on olemas piisavat tõendusmaterjali, mis näitab, et asjaomase impordi maht ja hinnad on liidu tootmisharu seisundit märkimisväärselt halvendanud või ähvardavad seda teha; siin lähtutakse majandusnäitajatest, mis on nimetatud määruse (EL) 2015/478 artiklis 9 ja määruse (EL) 2015/755 artiklis 6. Eelkõige näitab see tõendusmaterjal, et vaatlusaluste toodete impordil on mõne tootekategooria puhul lisaks muudele tagajärgedele olnud negatiivne mõju liidu tootjate turuosale. Ka impordihinnad on kogu perioodi vältel olnud liidu tootmisharu müügihindadest madalamad. See on avaldanud suurt survet liidu tootmisharu müügihindadele ning selle tagajärjel on kasum negatiivne või väike. Mõne vaatlusaluse toote puhul, isegi kui finantsolukord tundub olevat 2017. aastal paranenud, on olukord veelgi suureneva impordi korral ebakindel ja haavatav ning võttes arvesse terase liigset tootmisvõimsust, kolmandates riikides terasetoodete suhtes kohaldatavaid kaubanduse kaitsemeetmeid ning Ameerika Ühendriikide hiljutisi seaduse paragrahvi 232 alusel võetud meeteid võib see tõenäoliselt nii juhtuda. Uurimise käigus analüüsitakse vaatlusaluste toodete olukorda, sealhulgas eraldi iga tootekategooria olukorda, arvestades seejuures viimaseid arengusuundi, nagu näiteks USA meetmetest tingitud kaubavahetuse ümbersuunamine.

3. MENETLUS

Pärast liikmesriikide teavitamist ja olles kindlaks teinud, et on piisavalt tõendeid, mis õigustavad uurimise algatamist, algatab komisjon määruse (EL) 2015/478 artikli 5 ja määruse (EL) 2015/755 artikli 3 kohase uurimise.

Uurimise eesmärk on teha kindlaks, kas ettenägematute sündmuste tulemusena suureneb vaatlusaluste toodete import nii palju ja/või niisugustel tingimustel, et see tekitab või ähvardab tekitada suurt kahju samasugust või otseselt konkureerivat toodet tootvatele liidu tootjatele.

3.1. Kirjalikud esildised, küsimustiku vastused ja kirjavahetus

Uurimise seisukohast vajalike andmete saamiseks saadab komisjon küsimustikud samasuguste või otseselt konkureerivate toodete teadaolevatele tootjatele ja kõigile teadaolevatele tootjate ühendustele liidus. Täidetud küsimustik tuleb saata komisjonile 21 päeva jooksul alates selle väljasaatmise kuupäevast.

Kõigil huvitatud isikutel, sealhulgas eksportivad tootjad, vaatlusaluste toodete importijad ja kasutajad ning nende ühendused, palutakse oma seisukohad kirjalikult teatavaks teha, esitada teavet ja tõendusmaterjalid. Kõnealune teave vabas vormis tuleks esitada 21 päeva jooksul pärast käesoleva teate avaldamist Euroopa Liidu Teatajas. Samuti võivad huvitatud isikud endast teatada ja paluda küsimustikku, võttes komisjoniga eelistatavalt e-posti teel ühendust nii kiiresti kui võimalik, kuid mitte hiljem kui 15 päeva jooksul pärast käesoleva teate avaldamist Euroopa Liidu Teatajas. Täidetud küsimustik tuleks esitada 21 päeva jooksul alates selle väljasaatmise kuupäevast.

Pärast kõnealust tähtaega esitatud seisukohad ja teave võidakse jätta arvesse võtmata.

3.2. Kirjalike esildiste, täidetud küsimustike ja kirjade saatmise juhised

Komisjonile esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt eriloa, mis sõnaselgelt võimaldab a) komisjonil kõnealust teavet ja andmeid käesolevas kaubanduskaitsega seotud menetluses kasutada ja b) esitada huvitatud isikutele teavet ja/või andmeid uurimises kasutamiseks sellises vormis, mis võimaldab neil oma kaitseõigusi kasutada.

Kõik kirjalikud esildised, sealhulgas käesolevas teadaandes nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited“ (1). Uurimise käigus teavet esitavatel huvitatud isikutel palutakse põhjendada oma teabe konfidentsiaalsena käsitlemise taotlust.

Sõnaga „Limited“ (piiratud kasutusega versioon) märgistatud teavet edastavad isikud on kohustatud esitama teabe mittekonfidentsiaalse kokkuvõtte märkega „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet edastav isik ei esita konfidentsiaalsena käsitlemise taotlusele sobilikku põhjendust ega nõutava vormi ja kvaliteediga mittekonfidentsiaalset kokkuvõtet, võib sellise teabe jätta arvesse võtmata.

Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid, e-posti teel, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga.

E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“, mis on avaldatud kaubanduse peadirektoraadi veebisaidil:

http://trade.ec.europa.eu/doclib/docs/2011/june/tradoc_148003.pdf

Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Huvitatud isikud leiavad täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË E-posti aadress: TRADE-SAFEGUARD-STEEL@ec.europa.eu

3.3. Ärakuulamine

Määruse (EL) 2015/478 artikli 5 ja määruse (EL) 2015/755 artikli 3 kohaselt võivad kõik huvitatud isikud taotleda komisjonilt ärakuulamist 21 päeva jooksul pärast käesoleva teate avaldamist Euroopa Liidu Teatajas.

4. TEABE KONTROLLIMINE

Määruse (EL) 2015/478 artikli 5 ja määruse (EL) 2015/755 artikli 3 kohaselt oma seisukohad või teabe esitanud huvitatud isikud või ärakuulamist taotlenud huvitatud isikud ning eksportivate riikide esindajad võivad kirjaliku taotluse alusel tutvuda kogu teabega, mis on seoses uurimisega komisjoni käsutusse antud (välja arvatud liidu või liikmesriikide ametiasutuste koostatud asutusesisesed dokumendid), juhul kui see teave on nende huvide kaitsmiseks oluline ega ole konfidentsiaalne määruse (EL) 2015/478 artikli 8 või määruse (EL) 2015/755 artikli 5 tähenduses ning kui komisjon seda uurimisel kasutab. Endast teatanud huvitatud isikud võivad edastada komisjonile oma seisukohad kõnealuse teabe kohta ning kui nende seisukohtade toetuseks esitatakse piisavalt tõendusmaterjali, võib neid arvesse võtta.

5. KOOSTÖÖSOOVIMATUS

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused olemasolevate faktide põhjal. Kui selgub, et huvitatud isik on esitanud väära või eksitavat teavet, võidakse selline teave jätta arvesse võtmata ning toetuda kättesaadavatele faktidele.

6. ÄRAKUULAMISE EEST VASTUTAV AMETNIK

Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja tegutseda vahendajana selle tagamiseks, et huvitatud isikud saaksid oma kaitseõigusi täielikult kasutada.

Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjuseid. Uurimise algetapiga seotud küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas.

Ärakuulamise eest vastutav ametnik annab võimaluse ka selliseks ärakuulamiseks, kus osalevad isikud, kes esitavad erinevaid seisukohti ja vastuväiteid muu hulgas sellistes küsimustes nagu impordi suurenemine, kahju, põhjuslik seos ja liidu huvi.

Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil ärakuulamise eest vastutava ametniku veebilehekülgedel: http://ec.europa.eu/trade/trade-policy-and-you/contacts/hearing-officer/

7. UURIMISE AJAKAVA

Kui komisjon teeb kindlaks, et meetmeid on vaja, teeb ta vajalikud otsused vastavalt määruse (EL) 2015/478 V peatüki või määruse (EL) 2015/755 kohaselt hiljemalt üheksa kuu jooksul alates uurimise algatamise kuupäevast, v.a erandlike asjaolude korral, kui kõnealust tähtaega võib maksimaalselt kahe kuu võrra pikendada. Kui tähtaega pikendatakse, avaldab komisjon Euroopa Liidu Teatajas teate, milles täpsustatakse pikenduse kestus ja esitatakse pikendamise põhjuste kokkuvõte.

8. ISIKUANDMETE TÖÖTLEMINE

Uurimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4).

(1) Komisjoni 28. aprilli 2016. aasta rakendusmäärus (EL) 2016/670, millega kehtestatakse liidu eelnev järelevalve teatavatest kolmandatest riikidest pärit teatavate raua- ja terasetoodete impordi üle (ELT L 115, 29.4.2016, lk 37).

(2) Euroopa Parlamendi ja nõukogu 11. märtsi 2015. aasta määrus (EL) 2015/478 impordi ühiste eeskirjade kohta (ELT L 83, 27.3.2015, lk 16).

(3) Euroopa Parlamendi ja nõukogu 29. aprilli 2015. aasta määrus (EL) 2015/755 teatavatest kolmandatest riikidest pärit impordi ühiste eeskirjade kohta (ELT L 123, 19.5.2015, lk 33).

(1) Dokument märkega „Limited“ on konfidentsiaalne dokument vastavalt määruse (EL) 2015/478 artiklile 8, määruse (EL) 2015/755 artiklile 5 ning WTO subsiidiumide ja tasakaalustusmeetmete lepingu artikli 3 lõikele 2. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(4) EÜT L 8, 12.1.2001, lk 1.